આ કારણે, કામદારો પ્લાઝોવમાં આવેલી મેડરિટ્સની કપડાંની ફેક્ટરીમાં પાળીના સમય કરતાં ખાસ્સા કલાક મોડા પહોંચતા હતા, અને એ જ રીતે લિપોવા સ્ટ્રીટમાં આવેલી ઓસ્કરની ફેક્ટરીમાં પણ કેદીઓ એકાદ કલાક મોડા પહોંચતા હતા. વળી, ફેક્ટરીમાં પહોંચે ત્યારે પણ તેઓ એટલા આઘાતમાં હોય, કે કામમાં જોઈએ એટલી એકાગ્રતા દાખવી શકે નહીં. સવાર-સવારમાં એમોન કે જો‌હ્‌ન કે સિડ્ટ કે અન્ય કોઈ અધિકારીએ તેમની સાથે કરેલા દુર્વ્યવહારની વાતો જ તેઓ કરતા રહેતા! ઓસ્કરે શસ્ત્ર-સરંજામ વિભાગની ઑફિસમાં પોતાને ઓળખતા એક ઈજનેરને આ બાબતે ફરીયાદ કરી, તો ઈજનેરે તેને સ્પષ્ટ શબ્દોમાં કહી દીધું, કે પોલીસવડા સામે ફરીયાદ કરવાનો કોઈ જ અર્થ ન હતો! એમનું અને આપણું યુદ્ધ અલગ-અલગ છે! ઓસ્કરે તેને પોતાના મનની વાત જણાવતાં કહ્યું કે પોતાના કેદીઓને એ પોતાની ફેક્ટરીમાં જ રાખવા માગે છે. એ પોતાનો અલગ કેમ્પ બનાવવા માગે છે.